# Albert Pont i Serrano

Albert Pont i Serrano (El Masnou, 1971) és un empresari i escriptor català, especialitzat en dret internacional i relacions internacionals. Des del 2011 dirigeix la seva pròpia empresa de consultoria patrimonial. El setembre 2013 va ser elegit per unanimitat per a succeir a Ramon Carner en la presidència del Cercle Català de Negocis.
És llicenciat en ciències polítiques i de l'administració per la Universitat Autònoma de Barcelona, amb l'especialització de relacions internacionals. Després de vincular-se al desenvolupament internacional i d'haver participat en diversos programes de desenvolupament a l'Amèrica Llatina, va completar la seva formació a la Salle Business School (2007) i l'Institut d'Estudis Financers de Barcelona (2008). Ha estat professor de relacions internacionals en el màster executiu en Diplomàcia i Acció Exterior organitzat pel Diplocat.
És autor de nombrosos estudis econòmics i de Dret Internacional publicats pel Cercle Català de Negocis. Ha estat cridat en diverses ocasions pel Consell Assessor per a la Transició Nacional, el Diplocat i altres organismes de la Generalitat a elaborar diversos estudis sobre la successió d'Estats aplicada al cas de Catalunya en àmbits com la transmissió dels tractats internacionals, el repartiment de béns i deutes de l'Estat espanyol, el reconeixement internacional de Catalunya o l'atribució de la nacionalitat catalana en cas d'independència. En aquest sentit, Pont defensa que una Catalunya independent ha de tenir nacionals propis per ser reconeguda per la comunitat internacional. Considera la independència de Catalunya no només com una qüestió d'identitat, sinó de supervivència econòmica i de justicia social. Pren com a exemple el «preu polític» de la llum per a ús industrial, que a Catalunya costa més del doble que a Madrid.
Pont va guanyar certa notorietat arran de la publicació del seu primer llibre Delenda est Hispania, (2012). L'obra, prologada per Salvador Cardús, va esdevenir un referent de la literatura sobiranista. S'hi donen arguments a favor de la independència de Catalunya i contempla la dissolució de l'Estat espanyol. El 2013 va seguir Addendum (2013) on analitza la successió d'estats aplicat al cas de Catalunya en àmbits com el repartiment de béns i deutes de l'Estat espanyol i l'atribució de la nacionalitat catalana en cas d'independència. El 2017 ha publicat Interès d'Estat on deixa al descobert els interessos polítics i empresarials al voltant de l'eix central ferroviari de mercaderies. Descriu el centralisme que fa segles que aplica Espanya i que ha jugat en contra dels interessos de Catalunya. Considera que el típic teixit de petites i mitjanes empreses productives fa l'economia catalana diferent de la de Madrid, més basada en l'economia financera i especulativa.
Després de la victòria de la candidatura Eines de País liderada per Joan Canadell a les eleccions a la Cambra de Comerç de Barcelona de 2019, Pont va entrar a formar part del nou comitè executiu de la Cambra de Comerç de Barcelona.
Va presentar-se com a cap de llista independent per Barcelona de la candidatura del Front Nacional de Catalunya per a les eleccions al Parlament de Catalunya de 2021, que no va obtenir representació.

## Obra
### Llibres

* Delenda est Hispania: tot allò que Espanya ens amaga sobre la independència de Catalunya. Barcelona: Viena, 2012, p. 512. ISBN 9788483307021.
* Addendum. Barcelona: Viena, 2013. ISBN 978-8483307441.
* Interès d'Estat. Barcelona: Viena, 2017. ISBN 9788483309421.

## Referències

* 1 2 «L'Autor de Delenda est Hispania nou president del CCN». directe!cat, 27-09-2013. Arxivat de l'original el 2017-11-16 [Consulta: 16 novembre 2017].
* ↑ «Albert Pont: 'Temo que esté preparándose un golpe de Estado'» (en castellà). La Gaceta, 22-10-2015. Arxivat de l'original el 2017-11-16 [Consulta: 16 novembre 2017].
* ↑ Pont, Albert «Catalunya Traction». El Punt Avui - L'econòmic, 13-08-2017, pàg. 14. «[...] el preu de l'electricitat és, aquí, més del doble de la mitjana espanyola i més del triple de la mitjana europea. Així, el preu de l'electricitat per a ús industrial a Catalunya és de 32,34 € Mw/h davant els 14,72 € Mw/h de Madrid.»
* ↑ «“An independent Catalonia should not pay” for Spain's “odious debts”, says employer association» (en anglès). Catalan News, 31-01-2014 [Consulta: 15 novembre 2017].
* ↑ «Diez perlas del nuevo baluarte empresarial para la independencia de Cataluña» (en castellà). La Información, 27-02-2016.
* ↑ «Després del Delenda est Hispania arriba Addendum; L'endemà de la Independència». directe!cat, 22-10-2013. Arxivat de l'original el 2017-11-16 [Consulta: 15 novembre 2017].
* ↑ Rexach Fumanya, Josep «Albert Pont: ‘Espanya sap que Catalunya s'independitza i ja la va descapitalitzant’». VilaWeb, 20-05-2017.
* ↑ Hedgecoe, Guy «Economic uncertainties of an independent Catalonia» (en anglès). The Irish Times, 24-09-2015.
* ↑ «Eines de País completa el comitè de la Cambra». El Punt Avui, 31-05-2019.
* ↑ «Albert Pont sorprèn anunciant que encapçalarà la llista del Front Nacional». VilaWeb, 23-12-2020.
* ↑ «Eleccions al Parlament de Catalunya 2021». Ara, 14-02-2021. [Consulta: 12 agost 2023].